CELEX: 62015CN0521
Language: mt
Date: 2015-09-29 00:00:00
Title: Kawża C-521/15: Rikors ippreżentat fid-29 ta’ Settembru 2015 – Ir-Renju ta’ Spanja vs Il-Kunsill

7.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 406/25
            
         Rikors ippreżentat fid-29 ta’ Settembru 2015 – Ir-Renju ta’ Spanja vs Il-Kunsill
   (Kawża C-521/15)
   (2015/C 406/25)
   Lingwa tal-kawża: l-Ispanjol
   
      Partijiet
   
   
      Rikorrenti: Ir-Renju ta’ Spanja (rappreżentant: A. Rubio González, aġent)
   
      Konvenuta: Il-Kunsill tal-Unjoni Ewropea
   
      Talbiet
   
   
               —
            
            
               tannulla d-Deċiżjoni tal-Kunsill (UE) 2015/1289 (1), tat-13 ta’ Lulju 2015, li timponi multa fuq Spanja għall-manipulazzjoni tad-data dwar id-defiċit fil-Komunità Awtonoma ta’ Valencia, jew
            
         
               —
            
            
               sussidjarjament, tnaqqas il-multa billi tilimitaha esklużivament għall-perijodi ta’ wara t-13 ta’ Diċembru 2011, li hija d-data tad-dħul fis-seħħ tar-Regolament Nru 1173/2011 (2) u,
            
         
               —
            
            
               f’kull każ, tikkundanna lill-Kunsill għall-ispejjeż.
            
         
      Motivi u argumenti prinċipali
   
   
      Ksur tal-Artikolu 8(3) tar-Regolament Nru 1173/2011 u tal-Artikolu 2(1) u (3) tad-Deċiżjoni 2012/678/UE
       (3)
      , bi ksur tad-drittijiet tad-difiża tar-Renju ta’ Spanja. Qabel il-ftuħ tal-fajl, saret investigazzjoni fil-marġini tal-proċedura ta’ stabbilita fid-Deċiżjoni 2012/678/UE. B’dan il-mod intużaw elementi miksuba matul żjarat li ma jissodisfawx ir-rekwiżiti tal-Artikolu 2(3) tagħha, għad-detriment tad-drittijiet tad-difiża ta’ Spanja.
   Ksur tad-dritt għal amministrazzjoni tajba fir-rigward tal-kompożizzjoni tat-team ta’ investigazzjoni. Il-fatt li l-istess persuni investigaw il-proċeduri ta’ qabel ma huwiex konformi mal-prinċipju ta’ imparzjalità oġġettiva. It-team kien jippreżenta riskju fondat ta’ inklinazzjoni li tikkonferma u ta’ inklinazzjoni retrospettiva fir-rigward tal-evalwazzjoni tal-indizji serji u gravi li kienu ġew evalwati qabel il-bidu tal-investigazzjoni. It-team ta’ investigazzjoni kien ikkundizzjonat b’tali mod li l-imparzjalità tiegħu kienet kompromessa.
   
      Ksur tal-Artikolu 8(1) tar-Regolament Nru 1173/2011, sa fejn il-fatti ma jikkostitwixxux manipulazzjoni jew misrappreżentazzjoni tad-data rilevanti dwar id-defiċit u d-dejn, imwettqa b’negliġenza serja jew intenzjonalment mill-Istat Membru. Fl-ewwel lok, il-fatti ma jikkostitwixxux manipulazzjoni jew misrappreżentazzjoni tal-istatistika, iżda din hija sempliċi reviżjoni tad-data tad-defiċit u tad-dejn spjegata b’mod ċar u xieraq. Fit-tieni lok, id-data li hija s-suġġett tal-allegata manipulazzjoni f’kull każ hija irrilevanti għall-finijiet tas-setgħa ta’ sorveljanza mogħtija lill-istituzzjonijiet tal-Unjoni mill-Artikoli 121 u 126 TFUE. Fl-aħħar lok, l-aġir ta’ Spajna ma jistax jiġi kklassifikat bħala li jikkostitwixxi negliġenza gravi, peress li kienu l-awtoritajiet Spanjoli li kienu sabu l-iżball, li kienu indikawh immedjatament lill-Kummissjoni u li kienu aġixxew bl-ikbar diliġenza u ħeffa.
   
      Nuqqas ta’ proporzjonalità tas-sanzjoni fir-rigward tal-kuntest
      
         ratione temporis
      
      ta’ riferiment għall-kalkolu tagħha. Il-perijodu li huwa s-suġġett tas-sanzjoni huwa limitat għad-data inkluża fin-notifiki sa mill-2012, fir-rigward ta’ fatti li seħħew mill-11 ta’ Diċembru 2011, li hija d-data tad-dħul fis-seħħ tar-Regolament 1173/2011. Għaldaqstant, l-ammont ta’ riferiment għandu jkun limitat għad-data li tinsab fl-irċevuti mdaħħla fil-kontijiet fl-2011.
   
      (1)  ĠU L 198, p. 19
   
   
      (2)  Regolament (UE) Nru 1173/2011 tal-Parlament Ewropew u tal-Kunsill, tas-16 ta’ Novembru 2011, dwar l-infurzar effettiv tas-sorveljanza baġitarja fiż-żona tal-euro (ĠU L 306, p. 1)
   
      (3)  Deċiżjoni ta’ Delega tal-Kummissjoni 2012/678/UE, tad-29 ta’ Ġunju 2012, dwar l-investigazzjonijiet u l-multi marbuta mal-manipulazzjoni tal-istatistika kif imsemmi fir-Regolament (UE) Nru 1173/2011 tal-Parlament Ewropew u tal-Kunsill dwar l-infurzar effettiv tas-sorveljanza baġitarja fiż-żona tal-euro (ĠU L 306, p. 21)